**Sandra Moore Faber**, nada en Boston (Estados Unidos) o 28 de decembro de 1944, é unha física e doutora en astronomía dedicada ao estudo da formación e evolución das galaxias, e da evolución da estrutura do universo. Ademais traballa como profesora Universitaria en Astronomía. É coautora da relación Faber-Jackson.

Traxectoria
-----------

Estudou a licenciatura en física na Universidade de Swarthmore e recibiu o seu grao en 1966, logo continuou a súa carreira cun doutoramento en astronomía por Harvard en 1972. A partir dese ano comezou o seu traballo no Observatorio Lick da Universidade de California, en Santa Cruz (UCSC). Dúas das súas grandes contribucións son a instalación do Observatorio Keck en Hawai, así como formar parte do equipo de deseño do Wide-Field Camera do telescopio espacial Hubble, e mesmo axudou a identificar un problema na lente do Hubble que puxo en risco o seu uso xa que as fotos saían con aberracións esféricas. O seu traballo tivo grande influencia sobre a teoría do Big Bang. É recoñecida no seu campo polas súas achegas ao deseño e uso de grandes telescopios.

A Relación Faber-Jackson, desenvolvida en colaboración con Robert Jackson no Observatorio Lick, relaciona o tamaño das galaxias elípticas coas velocidades orbitais internas das estrelas que as compoñen. É unha lei do movemento das galaxias e proporcionou unha fórmula para determinar a distancia das galaxias.

En 1984 escribiu xunto a John Gallaher un artigo expoñendo que as galaxias estaban rodeadas de enormes nubes de materia sen luz, fría e invisible, denominada *materia escura*. Tiñan a hipótese de que as galaxias foran formadas a partir desta materia, o cal apoia o punto de vista de que o universo está constituído de materia quente formada por neutrinos.

Faber tamén formou parte do grupo de científicos (coñecidos como *os sete samuráis*) que identificou o "Gran Atractor", unha concentración de galaxias cuxa forza gravitacional afecta a unha zona de 100 millóns de anos luz, o cal parece contradicir o modelo expansionista do universo.

Entre os proxectos nos que participou, axudou a crear o proxecto CANDELS, que foi a mostra estatística máis grande que tomou o telescopio Hubble do universo.

É a investigadora principal do proxecto DEIMOS (Deep-Imaging Multiobject Spectrograph).

É membro do núcleo do proxecto DEEP (Deep Extragalactic Evolutionary Probe), un estudo a grande escala de galaxias de campo distantes e débiles utilizando os telescopios xemelos Keck e o telescopio espacial Hubble.

Actualmente dedica o seu tempo de traballo no Lick Observatory.

Premios e recoñecementos
------------------------

Na súa traxectoria recibiu numerosos premios e recoñecementos, entre eles:

* Medalla Nacional de Ciencia.
* Franklin Institute's Bower Award.
* Prize for Achievement in Science.
* Russell Prize of the American Astronomical Society.
* Medalla Bruce da Sociedade Astronómica do Pacífico.
* 2016ː Medalla da Academia de Ciencia de California.
* 2016ː Doutoramento honorario pola Amherst College.
* 2017: Premio Gruber de Cosmoloxía

Notas
-----

1. 1 2 3 4 5  "Astronomer Sandra Faber awarded California Academy of Sciences Fellows Medal" (en inglés). Consultado o 15 de marzo de 2017.
2. 1 2 3 4 5  "Professor Sandra M. Faber" (en inglés). Consultado o 8 de marzo de 2017.
3. ↑  "Sandra Faber: Decoder of galaxies" (en inglés). Consultado o 19 de marzo de 2017.
4. ↑  "Sandra M. Faber, astrónoma". *Mujeres con ciencia* (en castelán). 2016-12-28. Consultado o 2020-04-09.
5. ↑  "Sandra Faber CV" (PDF) (en inglés). Consultado o 8 de marzo de 2017.
6. 1 2 3 4 5  "Los Gatos and Saratoga: Sandra Faber has helped to build and use some of the world’s largest telescopes" (en inglés). Consultado o 17 de marzo de 2017.
7. ↑  "How the Hubble Telescope cheated death". *nature.com* (en inglés). Consultado o 19 de marzo de 2017.
8. ↑  "DEIMOS DEep Imaging Multi-Object Spectrograph" (en inglés). Consultado o 8 de marzo de 2017.
9. ↑  "DEEP Core Members" (en inglés). Consultado o 8 de marzo de 2017.
10. 1 2 3 4 5  "Astronomer Sandra Faber to receive honorary degree from Amherst College" (en inglés). Consultado o 16 de marzo de 2017.
11. ↑  Premio Gruber de Cosmología 2017

 Véxase tamén
-------------

### Outros artigos

* Mulleres en Física
* Telescopio Hubble

### Ligazóns externas

* Páxina da doutora Sandra M. Faber na UCSC (*en inglés*)

|  |  |
| --- | --- |
| Control de autoridades | 
* Wd: Q266972
* WorldCat
* VIAF: 91638667
* BIBSYS: 90263072
* FAST: 196236
* GND: 1080935401
* ISNI: 0000 0001 0924 2880
* LCCN: n85385750
* MGP: 140091
* NLA: 35160421
* NTA: 073012238
* ORCID: 0000-0003-4996-214X
* Scholar: FHu8\_fAAAAAJ

 |